|  |  |  |
| --- | --- | --- |
| Cover |  | 9. marts 2016 |
|  |  |

## Regulering af anvendelse af DAR i lovgivning (B)

#### Problem

Der er behov for stillingtagen til hvordan ”øvrige offentlige myndigheders” brug af DAR’s adresser skal reguleres i lovgivningen.

#### Baggrund

Det fremgår af delaftale 2, at DAR etableres med autoritative adresser, der lægges til grund for folkeregistreringen (CPR) og virksomhedsregistreringen (CVR, SKAT og DST). Det fremgår endvidere, at ”*Offentlige myndigheder i øvrigt skal lægge de autoritative grunddata om adresser til grund for deres adresseanvendelse.”*

Styregruppen drøftede på mødet den 2. februar 2016 de udfordringer, der er forbundet med at forpligte de ”øvrige anvendere” til at ibrugtage DAR, herunder at det ikke er afklaret i delaftalen, hvordan det skal ske, eller hvordan relaterede omstillingsudgifter skal håndteres.

#### Løsning

Det vil fremgå direkte af lovgivningen, at adresserne i DAR skal anvendes som grundlag for folkeregistrering og virksomhedsregistrering. Det vil endvidere fremgå, at grunddata i DAR stilles vederlagsfrit til rådighed og gøres tilgængelige.

Ad hensyn til udbredelse til de i delaftalen nævnte ”øvrige offentlige myndigheder”, foreslås det angivet i den kommende adresselov, at offentlige myndigheder ved etablering af nye it-systemer skal tilrettelægge systemet således, at registreringer, hvori der indgår et vejnavn eller en adresse, anvender DAR som autoritative kilde til oplysningen om hvilke vejnavne og adresser, der findes i Danmark. Derimod vil der ikke i adresseloven være krav om omstilling af eksisterende systemer hos de øvrige offentlige anvendere.

Det bemærkes at CVR-loven anvender tilsvarende bestemmelser om at grunddata stilles til rådighed og skal anvendes ved etablering af nye systemer.

Samlet set vurderes denne løsning at sikre udbredelsen af DAR som adressegrundlag i hele den offentlige sektor inden for en kortere årrække. Bl.a. fordi anvendelse af adresser i den offentlige forvaltning ofte sker på baggrund af bopælsadresser i CPR og virksomheders adresser i CVR, som vil være baseret på adresser i DAR. SDFE formoder i øvrigt, at offentlige myndigheder vil tilpasse eksisterende it-systemer til at bruge frie autoritative grunddata, hvis de opnår en gevinst ved det.

Det *indstilles*, at styregruppen godkender, at udbredelsen af DAR sikres ved at følgende indarbejdes i lovgivningen:

1. DAR’s oplysninger skal stilles til rådighed og gøres tilgængelige.
2. DAR’s oplysninger lægges til grund for folkeregistreringen (CPR) og virksomhedsregistreringen (CVR, SKAT og DST).
3. Offentlige myndigheder ved etablering af nye it-systemer skal tilrettelægge systemet således, at registreringer, hvori der indgår et vejnavn eller en adresse, anvender DAR som autoritative kilde.

**Procedure**   
Styregruppens beslutning indarbejdes i det videre arbejde i lovprojektet.

## Kommunikation

Ikke relevant.